ໄຕ້ຫວັນແອບໝູ ໃຫ້ຖ່າຍລົງປ່ອງ ຢ່າງເປັນລະບຽບ
ໄຕ້ຫວັນຢາກສອນໃຫ້ໝູ ຮຽນຮູ້ວິທີຖ່າຍໃຫ້ເປັນລະບຽບ ເພື່ອປະຫຍັດນໍ້າທີ່ໃຊ້ລ້າງສ່ວຍ ແລະປັບປຸງຄຸນນະພາບ ຂອງປຸ່ຍຂີ້ໝູ.
ພວກເຈົ້າໜ້າທີ່ດ້ານສິ່ງແວດລ້ອມຂອງໄຕ້ຫວັນ ຢາກສອນໃຫ້ໝູຈໍານວນ 6 ລ້ານໂຕໃນ ເກາະໄຕ້ຫວັນ ຮຽນຮູ້ວິທີການໃຊ້ຫ້ອງນໍ້າ ພາຍໃຕ້ວິທີການທີ່ຄິດຂຶ້ນມາ ໂດຍອົງການປົກປ້ອງສິ່ງແວດລ້ອມນັ້ນ ເຈົ້າຂອງຟາມໝູຈະ ແອບໃຫ້ໝູໃຊ້ຄອກສໍາລັບຖ່າຍທີ່ເຮັດຂຶ້ນມາເປັນພິເສດ ຢູ່ໃນຄອກໃຫຍ່ຂອງພວກມັນ ຊຶ່ງ ມີປ່ອງຫ່າງໆທີ່ເຮັດດ້ວຍເຫລັກເສ້ນໃສ່ພື້ນຄອກນັ້ນ ແລະຂີ້ໝູຈະຕົກລົງໄປໃສ່ບ່ອນພິເສດ ຢູ່ກ້ອງຕາໝ່າງເຫລັກ ອັນເປັນບ່ອນທີ່ພວກກະສິກອນລ້ຽງໝູ ຈະມາເກັບເອົາຂີ້ໝູ ແລະໃສ່ ຖົງອອກໄປຂາຍເປັນຝຸ່ນປຸ໋ຍໄດ້ນັ້ນ ຍ້ອນວ່າພວກກະສິກອນລ້ຽງໝູຈະຕ້ອງໄດ້ລ້າງ ສະເພາະແຕ່ບ່ອນທີ່ໝູຂີ້ລົງໄປເທົ່ານັ້ນ ວິທີ ການໃໝ່ນີ້ຈະຕັດປະລິມານນໍ້າສໍາລັບລ້າງຄອກໝູທັງໝົດນັ້ນລົງ ນອກນີ້ແລ້ວ ກໍຍັງຈະຍົກ ສູງອັດຕາການຢູ່ລອດຂອງໝູ ໃນເມື່ອວ່າພວກລ້ຽງໝູບໍ່ຈໍາເປັນຕ້ອງໃຊ້ສາຍທໍ່ນໍ້າສີດລ້າງໂຕ ໝູ ຊຶ່ງພາໃຫ້ໝູເຈັບປ່ວຍໄດ້ງ່າຍໆນັ້ນ ວິທີສອນໃຫ້ໝູຖ່າຍໃສ່ຄອກ ຍັງຈະປັບປຸງຄຸນນະພາບຂອງປຸ່ຍຂີ້ໝູນັ້ນອີກ ເພາະມັນຈະບໍ່ ຖືກນໍ້າ ແລະພ້ອມດຽວກັນ ກໍຫລຸດຜ່ອນນໍ້າເປື້ອນຂີ້ໝູທີ່ຈະໄຫລຊືມລົງໄປໃສ່ແມ່ນໍ້າທີ່ຢູ່ ໃກ້ໆນັ້ນອີກ